การประชุมเลือกสันตะปาปา ค.ศ. 2025

การประชุมเลือกสันตะปาปาจัดขึ้นในวันที่ 7 และ 8 พฤษภาคม ค.ศ. 2025 เพื่อเลือกพระสันตะปาปาพระองค์ใหม่ขึ้นสืบตำแหน่งแทนสมเด็จพระสันตะปาปาฟรานซิสที่สิ้นพระชนม์ในวันที่ 21 เมษายน ค.ศ. 2025 ในจำนวนพระคาร์ดินัลผู้มีสิทธิ์เลือกตั้งทั้งหมด 135 รูป มี 133 รูปที่เข้าร่วมในการประชุมเลือกสันตะปาปา จำเป็นต้องมีคะแนนเสียงอย่างน้อย 89 คะแนนเสียง (2 ใน 3) เพื่อเลือกพระสันตะปาปา โดยในเวลา 18.07 น. ตามเวลาออมแสงยุโรปกลาง (16:07 น. ตามเวลาสากลเชิงพิกัด) ของวันที่ 8 พฤษภาคม ปรากฏควันสีขาวพวยพุ่งออกมาจากปล่องไฟของโบสถ์น้อยซิสทีน ซึ่งเป็นสัญญาณว่าเสร็จสิ้นการเลือกตั้งพระสันตปาปาองค์ใหม่ในการลงคะแนนเสียงรอบที่ 4 รอเบิร์ต ฟรานซิส พรีโวสต์ได้รับเลือกโดยคณะพระคาร์ดินัลและทรงเลือกพระนาม เลโอที่ 14
กระบวนการเลือกตั้งพระสันตะปาปา.
เช่นเดียวกับการประชุมเลือกสันตะปาปา ค.ศ. 2013 คณบดีและรองคณบดีของคณะพระคาร์ดินัลต่างก็มีอายุมากกว่า 80 ปีและไม่มีสิทธิ์เข้าร่วมการประชุม พระคาร์ดินัลอาวุโสที่สุดที่อายุน้อยกว่า 80 ปีคือปีเอโตร ปาโรลิน (Pietro Parolin) จะเป็นผู้นำในการประชุม คณบดีของคณะพระคาร์ดินัลรูปปัจจุบันคือโจวันนี บัตติสตา เร (Giovanni Battista Re) ซึ่งเคยนำการประชุมในการประชุมเลือกสันตะปาปา ค.ศ. 2013 แทนที่คณบดีในเวลานั้นคืออันเจโล โซดาโน (Angelo Sodano)
ระยะเวลาและกระบวนงาน.
ตามที่ระบุในสมณธรรมนูญ "Universi Dominici gregis" โดยสมเด็จพระสันตะปาปายอห์น ปอลที่ 2 เมื่อ ค.ศ. 1996 ซึ่งแก้ไขปรับปรุงโดยอัตตาณัติ "Normas nonnullas" โดยสมเด็จพระสันตะปาปาเบเนดิกต์ที่ 16 เมื่อ ค.ศ. 2013 พระคาร์ดินัลมีเวลาอย่างน้อย 15 วันหลังวันที่ตำแหน่งพระสันตะปาปาว่างลงเพื่อเตรียมการประชุม พระคาร์ดินัลอาจมีดุลยพินิจที่จะเริ่มการประชุมเร็วขึ้นหากผู้มีสิทธิ์เลือกตั้งทั้งหมดเดินทางมาถึงแล้ว หรืออาจเลื่อนไปภายหลังหากมีเหตุผลสำคัญ แต่ต้องไม่เกิน 20 วันหลังวันที่ตำแหน่งพระสันตะปาปาว่างลง ในวันที่ 28 เมษายน การประชุมพระคาร์ดินัลสามัญครั้งที่ 5 กำหนดวันประชุมเลือกสันตะปาปาให้เริ่มต้นในวันที่ 7 พฤษภาคม
พระคาร์ดินัลผู้เลือกตั้ง.
พระคาร์ดินัลที่มีอายุ 80 ปีขึ้นไปก่อนวันที่ตำแหน่งพระสันตะปาปาว่างลงไม่มีสิทธิ์เข้าร่วมการประชุม ณ วันที่ 21 เมษายน ค.ศ. 2025 มีพระคาร์ดินัล 252 รูป โดยมีอายุน้อยกว่า 80 ปี 135 รูป พระคาร์ดินัลผู้มีสิทธิ์เลือกตั้ง 108 รูป (ร้อยละ 80) ได้รับการแต่งตั้งเป็นพระคาร์ดินัลโดยสมเด็จพระสันตะปาปาฟรานซิส
นับตั้งแต่การประกาศใช้สมณธรรมนูญ "Romano Pontifici eligendo" และ ในปี ค.ศ. 1975 จำนวนสูงสุดของพระคาร์ดินัลผู้มีสิทธิ์เลือกตั้งคือ 120 รูป การประชุมเลือกสันตะปาปา ค.ศ. 2025 เป็นการการประชุมเลือกสันตะปาปาครั้งแรกที่มีจำนวนพระคาร์ดินัลผู้มีสิทธิ์เลือกตั้งมากกว่า 120 รูป ณ วันที่ตำแหน่งพระสันตะปาปาว่างลง นับตั้งแต่มีการจำกัดจำนวนไว้ที่ 120 รูปในปี ค.ศ. 1975 อย่างไรก็ตาม พระคาร์ดินัลที่มีอายุน้อยกว่า 80 ปีทุกคนที่ไม่ได้สละสิทธิ์ในการลงคะแนนเสียง (หรือถูกถอดถอนสิทธิ์) มีสิทธิ์ตามกฎหมายพระศาสนจักรคาทอลิกที่จะให้คะแนนเสียงในการประชุมเลือกสันตะปาปา นักกฎหมายศาสนจักรหลายคนเชื่อว่าพระสันตะปาปาทรงกำหนดข้อยกเว้นในกฎของพระองค์เมื่อพระองค์ทรงแต่งตั้งพระคาร์ดินัลที่มีสิทธิ์เลือกตั้งมากกว่า 120 รูป และพระคาร์ดินัลที่มีอายุน้อยกว่า 80 ปีในปัจจุบันทั้งหมดมีสิทธิ์เข้าร่วมการประชุมเลือกสันตะปาปา ข้อสันนิษฐานนี้ได้รับการยืนยันโดยการประชุมสามัญของพระคาร์ดินัลในวันที่ 30 เมษายนที่ระบุว่าพระคาร์ดินัลที่มีสิทธิ์เลือกตั้งทุกรูปสามารถลงคะแนนเสียงได้ พระคาร์ดินัลที่ไม่มีสิทธิ์ลงคะแนนเสียงสามารถเข้าร่วมการประชุมสามัญซึ่งเป็นการอภิปรายที่จัดขึ้นก่อนการประชุมเลือกสันตะปาปา
แม้ว่าพระคาร์ดินัลที่เข้าร่วมการประชุมเลือกสันตะปาปาอาจเลือกผู้ชายในคริสจักรโรมันคาทอลิกคนใดก็ได้ที่รับพิธีศีลล้างบาปแล้ว แต่นับตั้งแต่การประชุมเลือกสันตะปาปา ค.ศ. 1389 เป็นต้นมา พระคาร์ดินัลเลือกได้เฉพาะพระคาร์ดินัลผู้เลือกตั้งที่เข้าร่วมการประชุมด้วยกันเท่านั้น
ผู้ไม่เข้าร่วมการประชุม.
แม้ว่าการหน้านี้มีการระบุว่าพระคาร์ดินัลโจวันนี อันเจโล เบกชู (Giovanni Angelo Becciu) จะพยายามเข้าร่วมการประชุมเลือกสันตะปาปา แต่ก็สละสิทธิ์ในฐานะพระคาร์ดินัลเนื่องจากเรื่องอื้อฉาวทางการเงิน พระคาร์ดินัลโจวันนีระบุในวันที่ 29 เมษายนว่าตนจะปฏิบัติตามพระประสงค์ของสมเด็จพระสันตะปาปาฟรานซิสว่าตนจะไม่เข้าร่วมการประชุม เนื่องจากพระคาร์ดินัลโจวันนีถูกตัดสิทธิ์ จำนวนผู้มีสิทธิ์เลือกตั้งทั้งหมดจึงเป็น 135 รูป
เนื่องด้วยปัญหาสุขภาพ ทำให้พระคาร์ดินัลอันโตนิโอ กัญญิซาเรส โยเบรา (Antonio Cañizares Llovera) แห่งประเทศสเปน และพระคาร์ดินัลจอห์น นูเอ (John Njue) แห่งประเทศเคนยาไม่สามารถเข้าร่วมการประชุมเลือกสันตะปาปาได้ ทำให้จำนวนผู้เข้าร่วมประชุมลดลงเป็น 133 รูป ดังนั้น จำเป็นต้องมีคะแนนเสียง 89 เสียง จึงจะได้คะแนนเสียงข้างมาก 2 ใน 3 ตามที่กำหนด นับเป็นการประชุมเลือกสันตะปาปาที่มีจำนวนพระคาร์ดินัลผู้เลือกตั้งเข้าร่วมประชุมมากที่สุดเท่าที่เคยมีมา
การคาดการณ์.
มีการคาดการณ์ในเดือนกุมภาพันธ์และมีนาคม ค.ศ. 2025 เกี่ยวกับการประชุมเลือกสันตะปาปา ภายหลังสมเด็จพระสันตะปาปาฟรานซิสประชวรด้วยพระโรคพระปัปผาสะ (ปอด) อักเสบทั้งสองข้างและทรงรับการอภิบาลที่โรงพยาบาลเจเมลลี
เนื่องจากในสมณสมัยสมเด็จพระสันตะปาปาฟรานซิส จำนวนสมาชิกคณะพระคาร์ดินัลในระดับนานาชาติเพิ่มขึ้นอย่างมากเป็น 252 รูป โดยมีพระคาร์ดินัลที่ไม่ใช่ชาวยุโรปมากกว่า 140 รูปที่ได้รับการแต่งตั้งในสมณสมัยของสมเด็จพระสันตะปาปาฟรานซิส ทั้งบีบีซีและ"ไทม์"ให้ความเห็นว่าพระสันตะปาปาที่ได้รับเลือกอาจไม่ใช่ชาวยุโรป การประชุมเลือกสันตะปาปา ค.ศ. 2025 จะมีผู้เลือกตั้ง 135 รูปจาก 71 ประเทศ ในขณะที่การประชุมเลือกสันตะปาปา ค.ศ. 2013 มีผู้เลือกตั้ง 115 รูปจาก 48 ประเทศ และการประชุมเลือกสันตะปาปา ค.ศ. 2005 มีผู้เลือกตั้ง 115 รูปจาก 52 ประเทศ พระคาร์ดินัลบางรูปไม่พูดภาษาอิตาลีซึ่งเป็นภาษาที่ใช้ในการทำงานของสภาปกครอง 
"ปาปาบีเล".
ผู้สังเกตการณ์การเลือกตั้งพระสันตปะปาปาใช้เกณฑ์ต่าง ๆ ที่หลากหลายในการพิจารณาว่าพระคาร์ดินัลบางรูปมีแนวโน้มที่จะได้เป็นพระสันตะปาปามากกว่ารูปอื่น ๆ พระคาร์ดินัลเหล่านี้เรียกว่า "ปาปาบีเล" (papabile) หรือรูปคำพหูพจน์คือ "ปาปาบีลี" (papabili) เป็นในคำภาษาอิตาลีที่แปลคร่าว ๆ ได้ว่า "สามารถเป็นพระสันตะปาปาได้" อย่างไรก็ตาม การประชุมเลือกสันตะปาปาไม่ได้เลือกหนึ่งใน "ปาปาปีเล" เป็นพระสันตะปาปาเสมอไป ก่อนหน้านี้ในการเลือกตั้งในเดือนตุลาคม ค.ศ. 1978 สมเด็จพระสันตะปาปายอห์น ปอลที่ 2 ไม่ได้ทรงถูกพิจารณาว่าเป็นตัวเต็ง เรื่องนี้สะท้อนถึงคำกล่าวที่ว่า "ผู้เข้าการประชุมเลือกสันตะปาปาในฐานะพระสันตะปาปา จะออกมาในฐานะพระคาร์ดินัล" แม้ว่าในความเป็นจริง ตัวเต็งมักได้เป็นพระสันตะปาปา ดังเช่นในกรณีใน ค.ศ. 1939 (สมเด็จพระสันตะปาปาปิอุสที่ 12), ค.ศ. 1963 (สมเด็จพระสันตะปาปาปอลที่ 6) และ ค.ศ. 2005 (สมเด็จพระสันตะปาปาเบเนดิกต์ที่ 16) ศาสตราจารย์แอนนา โรว์แลนส์ (Anna Rowlands) นักวาติกันวิทยาให้ความเห็นว่าการคาดการณ์ใด ๆ ในปัจจุบันนั้นเป็นเพียง "การคาดเดาล้วน ๆ" สื่อทั่วโลกเผยแพร่บทวิเคราะห์ "ปาปาบีเล" ในวันที่สมเด็จพระสันตะปาปาฟรานซิสสิ้นพระชนม์
"ปาปาบีเล" ที่ถูกกล่าวถึงในสื่อได้แก่ Anders Arborelius, Jean-Marc Aveline, Fridolin Ambongo Besungu, Péter Erdő, Mario Grech, ปีเอโตร ปาโรลิน, Pierbattista Pizzaballa, รอเบิร์ต ฟรานซิส พรีโวสต์, Robert Sarah, Luis Antonio Tagle, Peter Turkson และ Matteo Zuppi
กิจกรรมก่อนการประชุมเลือกสันตะปาปา.
การเตรียมการ.
พระคาร์ดินัลที่เข้าร่วมในการประชุมเลือกสันตะปาปาพำนักที่อาคารโดมุสแซงเทมาร์เท (Domus Sanctæ Marthæ) ภายหลังการสิ้นพระชนม์ของสมเด็จพระสันตะปาปาฟรานซิส ได้มีการเริ่มต้นเตรียมความพร้อมที่อาคารโดมุสแซงเทมาร์เท เพื่อรองรับพระคาร์ดินัลผู้มีสิทธิเลือกตั้ง ซึ่งรวมถึงการติดตั้งฉากกั้นหรือฟิล์มทึบที่หน้าต่างเพื่อป้องกันการติดต่อกับบุคคลภายนอก รวมถึงการจัดพื้นที่สำหรับประกอบศีลอภัยบาป การสวดภาวนาเป็นการส่วนตัว และการฉันอาหาร นอกจากนี้ยังมีการใช้เครื่องรบกวนสัญญาณเพื่อป้องกันการสื่อสารผ่านบลูทูท ไวไฟ และเครือข่ายโทรศัพท์มือถือ
เนื่องจากอาคารดังกล่าวมีห้องพักเพียง 129 ห้อง จึงจำเป็นต้องใช้อาคารอื่นภายในนครรัฐวาติกันเพื่อรองรับพระคาร์ดินัลผู้มีสิทธิเลือกตั้งจำนวน 133 รูป ซึ่งยังไม่รวมถึงเจ้าหน้าที่ฝ่ายสนับสนุนที่ได้รับอนุญาตให้อาศัยอยู่ในอาคารนี้ระหว่างการประชุมเลือกตั้ง ทั้งนี้ ห้องพักที่ซานตามาร์ตา เว็คเคีย (Santa Marta Vecchia) ซึ่งอยู่ติดกันก็ถูกนำมาใช้เป็นพื้นที่เสริมเช่นกัน
ที่โบสถ์น้อยซิสทีนมีการจัดเตรียมโดยการนำโต๊ะและเก้าอี้มาติดตั้งในลักษณะของแถวเก้าอี้นักขับร้อง รวมทั้งปิดหน้าต่าง และติดตั้งเตาเผาบัตรลงคะแนนเสียงพร้อมปล่องควันสำหรับแสดงผลการลงคะแนนในแต่ละรอบ นอกจากนี้ ยังมีการติดตั้งพื้นไม้เพื่อปกป้องหินอ่อนดั้งเดิม ให้พื้นเรียบ และซ่อนเครื่องรบกวนสัญญาณอิเล็กทรอนิกส์ ทั้งที่อาคารโดมุสแซงเทมาร์เท และโบสถ์น้อยซิสทีนจะได้รับการตรวจสอบอย่างละเอียดล่วงหน้า เพื่อค้นหาอุปกรณ์ที่ไม่ได้รับอนุญาต โดยในวันที่ 2 พฤษภาคม หน่วยดับเพลิงวาติกันได้ทำการติดตั้งปล่องควันของโบสถ์น้อยซิสทีนเรียบร้อยแล้ว
หน่วยรักษาความปลอดภัยวาติกัน (Gendarmerie) ภายใต้การนำของจานลูกา เกาซซี บรอคโคเล็ตติ (Gianluca Gauzzi Broccoletti) ต้องเผชิญกับความท้าทายด้านการต่อต้านจารกรรมหลายประการในการรักษาความปลอดภัยของการประชุมเลือกตั้ง จากบทความของฮอร์เก การาย (Jorge Garay) ในนิตยสาร Wired ภัยคุกคามที่อาจเกิดขึ้น ได้แก่ ปัญญาประดิษฐ์ โดรน ไมโครโฟน แคมเปญบิดเบือนข้อมูล ความแพร่หลายของสื่อสังคมออนไลน์ และแม้กระทั่งดาวเทียม ทั้งนี้ ยังมีความกังวลว่าแคมเปญบิดเบือนข้อมูลและข่าวปลอมอาจมีผลต่อการเลือกตั้ง โดยเฉพาะในกรณีของข่าวลวงที่พยายามทำลายชื่อเสียงของผู้สมัครบางรายหน่วยรักษาความปลอดภัยจะใช้กล้องวงจรปิดจำนวน 650 ตัวภายในนครรัฐวาติกัน รวมถึงการสื่อสารผ่านระบบเข้ารหัสและระบบตรวจสอบปลายทางเพื่อป้องกันการรั่วไหลของข้อมูล
สำหรับอาหารในการประชุมเลือกสันตะปาปา ค.ศ. 2025 จะเป็นเมนูเรียบง่ายตามแบบฉบับของแคว้นลัตซีโยและอาบรุซโซ ซึ่งเป็นเขตใกล้เคียงกับวาติกัน
การประชุมเลือกสันตะปาปา.
วันที่ 1.
ในวันที่ 7 พฤษภาคม การประชุมเลือกสันตะปาปาผู้แทนที่สมเด็จพระสันตะปาปาฟรานซิสเริ่มต้นขึ้น โดยเริ่มจากการประกอบพิธีมหาสนิท ("เพื่อการเลือกตั้งพระสันตะปาปา") ในมหาวิหารนักบุญเปโตรในเวลา 10.00 น. ตามเวลาออมแสงยุโรปกลาง (CEST) ดำเนินพิธีโดยพระคาร์นัลโจวันนี บัตติสตา เร คณบดีของคณะพระคาร์ดินัล เจ้าหน้าที่สนับสนุนทั้งหมด เช่น เจ้าหน้าที่เครื่องพิธี เจ้าหน้าที่ทางการแพทย์ พนักงานลิฟต์ และผู้อำนวยการรักษาความปลอดภัยของวาติกัน ได้ปฏิญาณตนว่าจะรักษาความลับร่วมกับเจ้าหน้าที่ของการประชุมเลือกสันตะปาปาในวันที่ 5 พฤษภาคม
ในเวลา 16.30 น. การประชุมเลือกสันตะปาปาเริ่มต้นอย่างเป็นทางการ ด้วยการภาวนาในโบสถ์น้อยเปาโล เมื่อเสร็จสิ้นการภาวนา ผู้เลือกตั้งเดินขบวนเข้าไปยังโบสถ์น้อยซิสทีน เมื่อไปถึงมีการร้องเพลงสวดสรรเสริญ "Veni Creator Spiritus" ("เสด็จมาเถิด พระจิตเจ้าของพระผู้สร้าง") จากนั้นพระคาร์ดินัลผู้เลือกตั้ง 133 รูปปฏิญาณตนว่าจะรักษาความลับ พระคาร์ดินัลผู้เลือกตั้งแต่ละรูปตามลำดับอาวุโสวางมือบนหนังสือพระวรสาร และกล่าวคำปฏิญาณเสียงดังเป็นภาษาละตินว่า:
ขณะให้คำปฏิญาณ พระคาร์ดินัลหลายรูปกล่าวชื่อของตนในรูปคำภาษาละติน จากนั้นพระคาร์ดินัลดีเอโก ราเวลลี (Diego Ravelli) ผู้เป็นพิธีกรตะโกนวลีว่า "" ซึ่งเป็นคำสั่งให้คนอื่น ๆ ทุกคนออกจากห้อง ในเวลา 17.46 น. ประตูทางเข้าสู่โบสถ์น้อยซิสทีนถูกปิดลง จากนั้นพระคาร์ดินัลรานีเอโร กันตาลาเมสซา (Raniero Cantalamessa) กล่าวคำปราศรัยต่อพระคาร์ดินัลหลังจากเข้าสู่การประชุม เนื่องจากการประชุมเลือกสันตะปาปาเริ่มต้นในเวลาบ่าย จึงมีการลงคะแนนเสียงเพียงรอบเดียวในวันนี้
การลงคะแนนเสียงรอบแรกของการประชุมเลือกสันตะปาปาสิ้นสุดในเวลา 21.00 น. หลังมีควันดำพวยพุ่งจากปล่องไฟของโบสถ์น้อยซิสทีน แสดงถึงว่าการลงคะแนนเสียงยังไม่ส่งผลให้มีพระสันตะปาปาพระองค์ใหม่ได้รับเลือก วาติกันมีเดียรายงานว่ามีผู้คนมากถึง 45,000 คนอยู่ในจัตุรัสนักบุญเปโตร
วันที่ 2.
ช่วงเช้า.
วันที่ 2 ของการประชุมเลือกสันตะปาปาเริ่มต้นด้วยการลงคะแนนเสียง 2 ครั้ง โดยสิ้นสุดในเวลาประมาณ 10.30 น. และ 12.00 น. ควันดำปรากฏในเวลา 11.51 น. ซึ่งบ่งชี้ว่ายังไม่มีพระสันตะปาปาที่ได้รับเลือก ควันไม่จำเป็นจะต้องเกิดขึ้นหลังการลงคะแนนเสียงแต่ละครั้ง เนื่องจากควันในบางครั้งมาจากการลงคะแนนเสียงที่ไม่เป็นผลสำเร็จ 2 ครั้งในช่วงเช้าหรือช่วงบ่ายนำมาเผาด้วยกัน ทำให้เกิดควันในช่วงท้ายสุดของแต่ละช่วง 
จากนั้นพระคาร์ดินัลจะกลับไปโดมุสแซงเทมาร์เทเพื่อฉันอาหารกลางวัน และจะกลับมาที่โบสถ์น้องซิสทีนในช่วงบ่ายเพื่อเริ่มการลงคะแนนเสียงรอบใหม่
เมื่อสิ้นสุดช่วงเช้า มีผู้คน 15,000 คนในจัตุรัสนักบุญเปโตร และ 5,000 คนในมหาวิหารซันตามาเรียมัจโจเร และคาดว่าจะมีผู้เข้าร่วมมากขึ้นในช่วงบ่าย เนื่องจากคาดการณ์ว่าการประชุมเลือกสันตะปาปาครั้งนี้จะสำเร็จในการลงคะแนนเสียงครั้งที่สี่หรือครั้งที่ห้า เมื่อเทียบกับการประชุมเลือกสันตะปาปาเมื่อ ค.ศ. 2013 จากนั้นพระคาร์ดินัลก็กลับไปที่โดมุสแซงเทมาร์เทเพื่อฉันอาหารกลางวัน
ช่วงบ่าย.
หลังจากพักฉันอาหารกลางวันแล้ว คณะพระคาร์ดินัลก็กลับไปที่โบสถ์เพื่อลงคะแนนเสียงอีกสองครั้ง การลงคะแนนเสียงครั้งที่สี่ได้คะแนนตัดสิน โดยมีควันสีขาวปรากฏขึ้นในเวลาหลัง 18.00 น. ไม่นาน ตามมาด้วยเสียงระฆังของมหาวิหารนักบุญเปโตร ซึ่งเป็นสัญญาณของผลการเลือกสันตะปาปาพระองค์ใหม่ ต่อมา รอเบิร์ต ฟรานซิส พรีโวสต์ ผู้ได้รับเลือกเป็นพระสันตะปาปาจึงปรากฏต่อสาธาณชนและประกาศพระนามที่ทรงเลือกคือ เลโอที่ 14